**II урок - Сюжет, композиция и основни теми в „Илиада”**

 Вторият урок от цикъла трябва да въведе учениците в проблематиката на Омировата „Илиада” и да провокира интереса към художествения текст. Предварително зададената домашна работа цели учениците да се запознаят самостоятелно с текста и по този начин да бъдат равноправни участници в диалога учител – ученик, а не пасивни слушатели. Без познаването на съдържанието на текста работата не би била ползотворна.

 Цели на урочната единица са:

1. Да се актуализират знанията за фабула, сюжет и композиция на епическо произведение.
2. Да се осмисли понятието билатерална композиция.
3. Да се осъзнаят разликите между писмено и устно слово и да се разбере спецификата на древногръцкия епос именно като устно слово.
4. Да се осмислят основните черти на класическия героичен епос – ретардации, бавен темп на разказване, повторения, формулни пасажи и т.н.

 Задачи:

1. Да се очертае основната сюжетна нишка в „Илиада”, която се отнася само към 50 дена от 10 година от Троянската война; да се осмисли творбата като лично творчество, а не като мит.
2. Да се усвоят знания за структурата на текста, започващ с темата за гнева и завършващ с помирението на Ахил.
3. Да се очертаят двата плана на изображение в „Илиада” – светът на войната и светът на мира.
4. Да се затвърдят знанията за времето и пространството в епически текст и тяхната функция.
5. Да се очертае персонажната система и да се набележат основните теми и мотиви в произведението.

**Методически вариант**

 Урокът може да започне с проверка на домашните работи, като се приканят учениците да представят предварително изработените си постери, отразяващи съдържанието на отделните песни в резюме. Те могат да останат окачени в класната стая през цялото време, докато трае работата върху „Илиада” – така ще се постигне трайност на знанията.

|  |  |
| --- | --- |
| **Песен** | **Съдържание на песента в резюме** |
| Първа песен. Призоваване на Музата. Чумата. Свадата на Ахил и Агамемнон. Гневът на Ахил | Троянският жрец Хриз моли Агамемнон да освободи пленената му дъщеря. Агамемнон отказва и бог Аполон праща на гърците мор. За да умилостиви бога, Агамемнон връща Хризеида, но в замяна отнема Ахиловата пленница Бризеида. Наранен и оскърбен, Ахил се отказва от участие в боевете и моли майка си – богиня Тетида, да убеди Зевс да прати неуспехи на ахейците. |
| Втора песен. Подготовка за бой | Агамемнон решава да изпита бойците и обявява оттегляне. Всички се втурват към корабите, но Одисей ги възпира. Каталог на корабите. Изброяване на ахейските отряди и на троянските съюзници. Бунтът на Терсит. |
| Трета песен. Двубой между Менелай и Парис | Въвеждат се Парис, Хектор, Елена, Менелай. Обявява се примирие. Изходът на войната ще се реши чрез двубой между Парис и Менелай. Менелай побеждава, но богиня Афродита извежда Парис от бойното поле. |
| Четвърта песен. Начало на бойни действия | Боговете решават битките да се подновят. Троянецът Пандар коварно нарушава примирието, стреляйки по Менелай. Агамемнон повежда войската. |
| Пета песен. Първа битка | Подвизите на Диомед. Сблъсък с Афродита, Аполон, Арес. Превес на гърците. |
| Шеста песен. Хектор в Троя | Хектор напуска битката и се връща в Троя, за да подкани Парис да се върне на бойното поле. Кара троянските жени да се молят на богиня Атина да спаси града им. Прощава се с Андромаха и сина си Астианакс при Скейските порти. |
| Седма песен. Битката продължава | Двубоят на Хектор и Аякс. Примирие за погребения. Гърците укрепяват лагера. |
| Осма песен. Превес на троянците | На следващия ден Зевс забранява на боговете да се намесват. Гърците са притиснати. Троянците достигат до лагера. |
| Девета песен. Агамемнон се разкайва за свадата с Ахил и праща хора да склонят мирмидонеца да се върне в боя. | Феникс, Одисей и Аякс убеждават Ахил да се върне в боя, но той остава непреклонен. |
| Десета песен. Нощна експедиция. | Одисей и Диомед се промъкват до троянския стан и пленяват троянеца Долон; избиват тракийски съюзници. |
| Единадесета песен. Бойни действия | Гърците атакуват, но мнозина са ранени. Ахил праща Патрокъл при Нестор за новини. Патрокъл помага на ранения Еврифил. |
| Дванадесета песен. Нови успехи за троянците | Троянците отблъскват противника и отново достигат укрепленията на лагера. |
| Тринадесета песен. Битка при корабите | Троянците продължават натиска си. |
| Четиринадесета песен. Продължение на битката | Хера приспива Зевс и приканва Посейдон да помогне на ахейците. Те успяват да отблъснат противника. |
| Петнадесета песен. Атака на троянците | Зевс се съвзема и принуждава Посейдон да не се намесва. Троянците достигат до корабите и започват да ги палят. Патрокъл се връща при Ахил. |
| Шестнадесета песен. Подвизите и смъртта на Патрокъл | Патрокъл убеждава Ахил да го пусне в боя. Ахил му дава доспехите си. Намесата на Патрокъл променя хода на битката, но пада мъртъв от ръката на Хектор, който сваля доспехите му като боен трофей. |
| Седемнадесета песен. Борба за тялото на Патрокъл | Гърците успяват да приберат тялото на загиналия герой. Нов натиск на троянците. |
| Осемнадесета песен. Изковаването на доспехите на Ахил | Ахил скърби за другаря си Патрокъл. Решава да се върне на бойното поле и да отмъсти. Тетида се обръща към Хефест, който изковава щита на Ахил. |
| Деветнадесета песен. Сдобряване | Ахил и Агамемнон се помиряват. Подготовка за бой. |
| Двадесета песен. Подвизите на Ахил | Ахил повежда ахейците напред. В битката се включват хора и богове. Еней и Хектор се сражават с Ахил. |
| Двадесет и първа песен. Подвизите на Ахил. Битка при реката | Ахил продължава да сее смърт. Избива много троянци и изпълва реката Ксанти с трупове. Речният бог възроптава срещу него, но е укротен от бога ковач Хефест, който запалва реката. Оцелелите троянци се спасяват зад стените на Троя. |
| Двадесет и втора песен. Смъртта на Хектор | Троянците се оттеглят зад стените, но Хектор остава. Двубой между Хектор и Ахил. Победата на Ахил и гаврата с тялото на троянеца. |
| Двадесет и трета песен. Погребението на Патрокъл | Гърците погребват Патрокъл и организират погребални игри. |
| Двадесет и четвърта песен. Погребението на Хектор | Приам се отправя с божия подкрепа да моли за тялото на сина си. Съпровожда го бог Хермес. Ахил го приема с разбиране и съчувствие. Обещава 12 дни примирие, за да се извърши подобаващ погребален обред. Поемата завършва с оплакване и погребение на Хектор. |

 След актуализирането на съдържанието на текста учителят чрез въпроси насочва вниманието на учениците към геометричната композиция на „Илиада”.

 **Задача:** Проследете в рамките на колко дни се развиват действията, описани в Първа и Двадесет и четвърта песен. Откривате ли прилики?

 **Очаквани отговори:** В Първа песен имаме 9 дни чума, 1 ден народно събрание и свада между царете, отсъствие на боговете цели 10 дни и 1 ден, когато Тетида е на Олимп. В Двадесет и четвърта песен се открива същата числова последователност на дните – 9 дена Ахил се гаври над тялото на Хектор, 1 ден боговете обсъждат поведението на Ахил, 10 дни трае подготовката за погребението на Хектор и 1 ден трае самото погребение.

 Учителят обобщава, че тази схема, по която са разпределени дните, важи и за другите части на поемата и може да обърне внимание на някои логически противоречия между отделните песни, които се дължат на относителната самостоятелност на песните при изпълнение. Омир представя събитията в една плоскост, без да се съобразява с понятието време. Според Зелински тази особеност се нарича „закон за хронологичната несъвместимост”, а причината за нея е, че Омировото време не познава ретроспекцията.

**Задача:** Открийте в текста сцени, които да са симетрично разположени и между които има прилики.

**Очаквани отговори**: В Първа песен в света на боговете и на хората се случват сходни събития – Хриз и Тетида молят за справедливост – единият в началото моли да бъде освободена пленената му дъщеря, а богинята в края отправя молба към Зевс; на земята избухва свадата между Ахил и Агамемнон, а в края на песента се карат Зевс и Хера на Олимп. Симетрично са разположени и двубоите между Парис и Менелай и Хектор и Аякс.

 Учителят може да даде и други примери за симетрично разположени сцени и да направи обобщение за билатералната (двустранна) композиция на творбата.

**Въпрос:** Кое в текста играе роля на завръзка на конфликта, на кулминация и развръзка?

**Очаквани отговори:**

 Завръзката е свадата между Ахил и Агамемнон, която става повод Ахил да се оттегли от бойните действия и по този начин превес във войната да имат троянците.

 Наблюдава се и втора завръзка – във Втора песен Агамемнон сънува сън, изпратен му от Зевс, от който нататък започва истинският разказ за Троянската война.

 Първият конфликт се разрешава в Деветнадесета песен, когато Ахил се помирява с Агамемнон, за да отмъсти за приятеля си Патрокъл.

 Кулминация и втора развръзка е двубоят между Хектор и Ахил в Двадесет и втора песен, в който троянецът намира смъртта си. Последната песен завършва със смирението на Ахил и така се постига единство в творбата, започнала с разгневяването на ахееца.

 В края на часа учениците трябва да подредят по важност основните теми и мотиви в творбата. Очаква се в отговорите си те да откроят темата за гнева, за мира и войната, за воина и неговата чест, за света на хората, чиято съдба е предначертана от боговете.